[บรรยากาศ / บริการ]
ก่อนอื่นขอขอบคุณทีมงาน Wongnai ที่ชวนมาร่วมกิจกรรมเต็มวันครั้งนี้ครับ ไม่เคยรู้มาก่อนเลยว่าจะมีสถานที่พักผ่อนในกทม. ที่ให้ความรู้สึกกึ่งๆ เหมือนได้ไปพักผ่อนที่เขาใหญ่ เพราะสถานที่กว้างขวาง ตกแต่งได้ดีเป็นธรรมชาติ เหมาะสำหรับมานั่งแช่ทำกิจกรรมรักสุขภาพวันเสาร์อาทิตย์กับเพื่อนๆ หรือจะมากันทั้งครอบครัวก็ได้ และนอกจากมีสนามไดร์ฟกอล์ฟ ที่มีโปรฯ ระดับฝึกซ้อมนักกีฬาทีมชาติมาแนะนำวิธีเล่นให้มือสมัครเล่นอย่างเราแล้ว ยังมีฟิตเนส และสปาอย่างดีไว้บริการลูกค้าอีกด้วยครับ ส่วนร้านอาหารที่นี่มีให้เลือกหลายสัญชาติเลยไม่ว่าจะเป็นฝรั่ง จีน และญี่ปุ่น 
สำหรับร้านญี่ปุ่นใน Phothalai Leisure Park ร้านนี้เรียกได้ว่าเกินความคาดหมายครับ เพราะรสชาติอาหารอร่อย น้องๆ ร้านแถวทองหล่อ เอกมัยเลย บริการดี ห้องอาหารนั่งสบาย ตกแต่งดี ถึงจะไม่ได้ลุคโมเดิร์น หรือญี่ปุนดั้งเดิม ชัดเจน

[ราคา / ความคุ้มค่า]
ข้อนี้ขอข้าม N/A นะครับ แต่รสชาติอาหารคุ้มค่าที่จะมาลองเองซักครั้งครับ

[ที่ตั้งร้าน]
Phothalai Leisure Park ชั้น 1 อยู่เยื้องๆ ฝั่งตรงข้าม Crystal Park เข้ามาทางซอยโยธินพัฒนา 3 ได้ ซึ่งก็ควรจะขับรถมานะครับ เพราะจากถนนประดิษฐ์มนูธรรม มันต้องเข้าซอยมาลึกพอสมควร ที่จอดรถเลือกเอาเลยครับ เหลือเฟือ 

[เมนูที่สั่ง]
- Kanatobiko Salad เป็นสลัดเนื้อปูหิมะกับไข่ปูครับ ผัดสด น้ำสลัดเปรี้ยวๆ หวานๆ กำลังดี แต่ไม่ได้มีอะไรโดดเด่นมากครับ

- Sashimi Mori มาลิ้มลองปลาดิบกันต่อ มีมาให้เลือก 3 ชนิดด้วยกัน คือ แซลมอน ทูน่า แล้วก็ฮามาจิ อร่อยหมดเลยครับ เนื้อปลาสดมาก แต่บางชิ้นยังรู้สึกได้ถึงเกล็ดน้ำแข็งจากตู้เย็นในเนื้อปลาอยู่นะครับ อันนี้ฝากไว้

- Tuna Cream Cheese Roll ปกติแล้วสำหรับผม ชีสกับอาหารญี่ปุ่นมันไปด้วยกันยากครับ ใครจะว่าฟิวชั่นก็อร่อยได้ แต่ผมมองว่าชีสจะกลบรสชาติปลาดิบและเครื่องปรุงอย่างอื่นไปหมด แล้วจะเสียเงินทานแพงๆ ไปทำไมนะ ร้านนี้ดีหน่อยตรงที่ไม่เลือกชีสที่รสชาติหนัก รสชาติครีมชีสจานนี้จะเบาๆ และยังรับรู้รสชาติไส้ของโรลได้อยู่ อร่อยปานกลางครับ 

- Snow Fish Teriyaki ปลาหิมะย่างมาแล้ววว ให้มา 4 ชิ้น ใหญ่ๆ เห็นแล้วตาลุก ผมชอบปลาหิมะย่างเหลือมากทุดครับ เพราะเราจะได้รสปลาในแบบที่มันเป็นมากที่สุด วันนี้เป็นเทอริยากิกลัวอย่างเดียวคือหวาน แต่ร้านนี้ทำไม่หวานมากนะครับ อร่อยไปอีกแบบ เนื้อปลาสดดี ชอบครับ

- Tempuramori เทมปุระกุ้งกับผักรวมครับ กุ้งไซส์ไม่เล็ก เสิร์ฟมายังอุ่นๆ กรอบๆ อร่อยได้มาตรฐานครับ

- Curry Udon อุด้งแกงกระหรี่หน้าไก่ร้อนๆ ครับ ผมว่าใส่พริกไทยมากไปนิด รสชาติไม่ได้กลมกล่อมมาก เฉยๆ ครับ

- Hotate Temasui หอยเชลล์ชิ้นโตส่งตรงจากฮอกไกโดครับ นุ่มอร่อยดี ทานกับซุปร้อนๆ มันก็ได้ความหวานอ่อนๆ อร่อยไปอีกแบบ

-Green Tea and Black Sesame Pudding ชอบของหวานปิดท้ายนะครับ พุดดิ้งนุ่ม สัมผัสลิ้นแบบเนียนๆ ไม่หวานจนเกินไป มีให้ลองทั้งสองแบบ ถึงจะชอบชาเขียวมากกว่านิดนึงเป็นการส่วนตัว แต่ก็ถือว่าทำได้ดีทั้งสองรสชาติเลยครับ